બીજી બાજુ બીજેડીએ ભાજપની ખુલ્લેઆમ તરફેણ કરી નથી અને પોતાના ઓપ્શન ઓપન રાખ્યા છે, તે કોંગ્રેસે સમજવું જોઈએ. બીજેડીના સૌથી અગત્યના નેતા પાંડાને ભાજપે તોડી નાખ્યાં તેની નારાજગી નવીન પટનાયકને છે, પણ રીઢા રાજકારણીની જેમ નવીન પટનાયકે ઇગોને વચ્ચે લાવ્યા સિવાય જરૂર પડી ત્યારે હજીય ભાજપને ફાયદો થાય તેવું કર્યું છે. આ વખતે પણ બીજેડીના પ્રવક્તાએ કહ્યું કે હરિવંશ સિંહને ટેકો આપવામાં આવ્યો છે, ભાજપને ટેકો આપ્યો નથી. હરિવંશ સિંહ જેડી (યુ)ના ઉમેદવાર હોવાથી જેડી (યુ)ને ટેકો આપ્યો છે એવું જ્યારે બીજેડી કહી રહ્યો હોય ત્યારે તેની સાથે વાતચીતના સંબંધો ટકાવી રાખવા કોંગ્રેસે પણ નિવેદનબાજીમાં કાળજી રાખવી જોઈએ. આ ચૂંટણીના મુદ્દાને એવી રીતે ના ઉપાડવા જોઈએ કે ઓડિશામાં બીજેડી વર્સિસ કોંગ્રેસની સ્થિતિ આવીને ઊભી રહે. રાષ્ટ્રીય પક્ષ તરીકે પોતાનું અસ્તિત્ત્વ ટકાવી રાખવા માટે ઓડિશા જેવા રાજ્યોમાં કોંગ્રેસે પ્રાદેશિક પક્ષોના જૂનિયર સાથી બનવું જરૂરી છે. વિપક્ષી એકતા માટે ભારો બનાવવો પડે, ફુગ્ગો ના ચાલે તે રીતે રાજકારણમાં જરૂર પડે નાના ભાઈ પણ થઈ જવાય અને પછી મોટા ભા પણ થવાય. મહારાષ્ટ્રમાં 25 વર્ષ શિવસેનાને મોટો ભાઈ કહીને ફુલાવ્યા પછી ભાજપ હવે ત્યાં મોટા ભા થઈને ફરે છે. આવું નવા જમાનાનું રાજકારણ જૂની કોંગ્રેસે શીખવું રહ્યું.